**Cole Perfetti** (s. 1. tammikuuta 2002 Whitby, Ontario, Kanada) on kanadalainen jääkiekkoilija, joka pelaa NHL-seura Winnipeg Jetsin organisaatiossa. Hän pelannee lähinnä AHL-joukkue Manitoba Moosessa. Jets varasi Perfettin ensimmäisellä kierroksella koko NHL:n varaustilaisuuden 2020 kymmenentenä pelaajana. Hän on pelipaikaltaan keskushyökkääjä, mutta Perfetti osaa pelata myös laidassa.

Ura
---

### Seuraura

Perfetti on Whitby Wildcatsin kasvatti. Hän toimi kaudella 2015–2016 ETAHL U15:ssa joukkueensa varakapteenina. Perfetti voitti OMHA Bantam AAA:n mestaruuden. Myös kaudella 2016–2017 hän kuului ETAHL U16:ssa Wildcatsin C-nuorten kapteenistoon. Perfetti voitti sekä OMHA Minor Midget AAA:n että OMHA U16 AAA:n mestaruuden. Kaudeksi 2017–2018 hän siirtyi Vaughan Kingsin C-nuoriin. Perfetti toimi joukkueen varakapteenina. Hän voitti ylivoimaisesti koko GTHL U16:n piste-, maali- ja syöttöpörssin tehoilla 52+73=125. Perfetti valittiin kauden aikana myös OHL Cupin tähdistökentälliseen. Hän pelasi kauden aikana myös viisi ottelua OJHL-junioriliigan Whitby Furyssa.

Saginaw Spirit varasi Perfettin koko OHL:n varaustilaisuuden viidentenä pelaajana kesällä 2018. Samana kesänä hänet varasi myös Chicago Steel 46. pelaajana USHL:n varaustilaisuudessa. Perfetti siirtyi Spiritiin kaudeksi 2018–2019. Perfetti voitti joukkueen sisäisen piste- ja maalipörssin tehoilla 37+37=74, joilla hän voitti myös koko OHL:n tulokkaiden piste- ja maalipörssin. Perfetti voitti myös Spiritin sisäisen tehotilaston lukemalla +36. Hän voitti myös liigan tulokkaiden voittomaalipörssin seitsemällä osumallaan. Pudotuspeleissä Perfetti teki 16 ottelussa tehot 8+6=14. Hänen maaleistaan neljä oli voittomaaleja, joilla Perfetti voitti OHL:n voittomaalipörssin. Perfetti valittiin kauden päätteeksi liigan tulokkaiden ensimmäiseen tähdistökentälliseen.

Kaudella 2019–2020 Perfetti sijoittui tehoilla 37+74=111 koko OHL:n pistepörssissä toiseksi edellään vain Ottawa 67’sin Marco Rossi. Hän voitti myös Saginaw Spiritin sisäisen tehotilaston lukemalla +49. Perfetti palkittiin kauden päätteeksi liigan parhaiten jääkiekkoilun ja opiskelun yhdistäneenä pelaajana Bobby Smith Trophylla, kuten myös koko CHL:ssä CHL Scholastic Player of the Year -palkinnolla. Hänet valittiin myös OHL:n toiseen tähdistökentälliseen. Perfetti pelasi kauden aikana myös CHL Top Prospects Gamessa.

Perfettiin odotettiin useissa ennakkoarvioissa tulevan varatuksi viiden ensimmäisen pelaajan joukossa NHL:n varaustilaisuudessa 2020. Syyskuussa 2019 *The Sports Network* -kanavan asiantuntija Craig Button listasi hänet rankingissaan kolmanneksi Alexis Lafrenièren ja Hendrix Lapierren jälkeen. Myöhemmin Perfetti putosi Craig Buttonin listalla viidenneksi. Lopulta Winnipeg Jets varasi hänet varaustilaisuuden kymmenentenä pelaajana. Saman vuoden marraskuussa Perfetti teki seuran kanssa kolmivuotisen tulokassopimuksen. Hänen kausipalkkansa NHL:n puolella on 925 000 dollaria. Tammikuun 2021 harjoitusleirin päätteeksi Jets lähetti Perfettin AHL-joukkue Manitoba Moosen vahvuuteen. Noin kaksi viikkoa myöhemmin hänet kutsuttiin Jetsin NHL-joukkueen varamiesten "taksiryhmään". Kolme viikkoa myöhemmin helmikuussa Perfetti lähetettiin kuitenkin takaisin farmijoukkue Mooseen.

### Maajoukkueura

Perfetti pelasi alle 20-vuotiaiden MM-kilpailuissa vuonna 2021, jolloin hän voitti hopeaa. Perfetti pelasi myös alle 18-vuotiaiden Hlinka Gretzky Cupissa vuonna 2019, jolloin hän voitti hopeaa. Välieräottelussa Ruotsia vastaan Perfetti teki Kanadan kaikki kolme maalia, joista viimeisellä hän ratkaisi joukkueelleen 3–2-voiton ja finaalipaikan voittomaalikilpailuissa. Perfettin osuma oli historiallinen, sillä hän teki koko turnauksen kaikkien aikojen piste-ennätyksen tehoilla 8+4=12, joilla Perfetti ohitti tilastossa Venäjän Vasili Podkolzinin (2018), Yhdysvaltain Thomas Novakin (2014) sekä maanmiehensä Alexis Lafrenièren (2018) ja Nathan MacKinnonin (2012). Lisäksi myös hänen joukkuetoverinsa Hendrix Lapierre sivusi vanhaa piste-ennätystä. Perfetti sivusi myös Podkolzinin hallussa olevaa kaikkien aikojen yhden turnauksen maaliennätystä. Hän jakoi myös turnauksen tehotilaston voiton Venäjän Vasili Ponomarjovin kanssa.

Perfetti edusti myös Canada Whiten joukkuetta World U-17 Hockey Challengessa vuonna 2018, jolloin hän toimi joukkueensa varakapteenina. Perfetti voitti tehoilla 2+7=9 koko turnauksen syöttöpörssin ja hän sijoittui pistepörssissä toiseksi edellään vain joukkuetoveri Connor McClennon.

Pelityyli
---------

Jatkoaika.com -verkkolehden toimittaja Lassi Alasen mukaan Perfetti on äärimmäisen fiksu hyökkääjä, joka ajautuu harvoin kiekollisena epäedullisiin tilanteisiin. Alasen mukaan Perfettin pelinlukutaidot ovat hänen varausikäluokkansa parhaimmistoa ja häneltä löytyy myös erittäin vaarallinen rannelaukaus. Alasen mukaan Perfettin luistelu on kuitenkin NHL:n keskivertoa heikommalla tasolla, minkä takia sillä osa-alueella on tapahduttava parannusta, jotta hän verrattain lyhyellä 177-senttisellä varrellaan pystyy pelaamaan sentterinä ja hyödyntämään muita vahvuuksiaan maksimaalisesti myös NHL-tasolla. Toisen Jatkoaika.com -sivuston toimittaja Markus Suhosen mukaan Perfetti on yksi varausikäluokkansa parhaista maalintekijöistä, jolla on myös silmää pelintekemiseen. Suhosen mukaan luistelu on yksi Perfettin heikkouksista, jota hänen on ehdottomasti kehitettävä päästäkseen NHL:ään ja pelatakseen siellä tulosyksikön pelaajana. Suhosen mukaan Perfetti on kuitenkin kompensoinut heikkouttaan älykkyydellään ja sijoittumisellaan.

*The Hockey News* -lehden toimittaja Ryan Kennedy on verrannut Perfettia pelityyliltään Patrick Kaneen.

Muuta
-----

Perfettin isä Angelo toimi kaudella 2018–2019 NHL-seura Arizona Coyotesin videokykyjenetsijänä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2017–2018 | Whitby Fury | OJHL | 5 | 2 | 4 | 6 | 0 | – | – | – | – | – |
| 2018–2019 | Saginaw Spirit | OHL | 63 | 37 | 37 | 74 | 10 | 16 | 8 | 6 | 14 | 4 |
| 2019–2020 | Saginaw Spirit | OHL | 61 | 37 | 74 | 111 | 16 | – | – | – | – | – | Kakkostähdistö |
| 2020–2021 | Manitoba Moose | AHL | 32 | 9 | 17 | 26 | 2 | – | – | – | – | – |  |  |  |  |  |  | JMM | 7 | 2 | 4 | 6 | 2 |
| 2021–2022 | Winnipeg Jets | NHL | 18 | 2 | 5 | 7 | 0 | – | – | – | – | – |
|  | Manitoba Moose | AHL | 17 | 6 | 9 | 15 | 2 | – | – | – | – | – |
| 2022–2023 | Winnipeg Jets | NHL | 51 | 8 | 22 | 30 | 16 | – | – | – | – | – |
| 2 kautta | yhteensä | NHL | 69 | 10 | 27 | 37 | 16 | – | – | – | – | – |
| 2 kautta | yhteensä | AHL | 49 | 15 | 26 | 41 | 4 | – | – | – | – | – |
| 2 kautta | yhteensä | OHL | 124 | 74 | 111 | 185 | 26 | 16 | 8 | 6 | 14 | 4 |

Lähteet
-------

* Cole Perfetti The Internet Hockey Databasessa (englanniksi)
* Cole Perfetti Eurohockey-sivustolla (englanniksi)
* Cole Perfetti *Elite Prospects*. Everysport Media Group AB.  (englanniksi)

### Viitteet

1. ↑  Cole Perfetti Stats, Profile, Bio, Analysis and More *sportsforecaster.com*. XML Team Solutions, LLC. Viitattu 24.2.2021. (englanniksi)
2. 1 2 3 4 5 6 7  Cole Perfetti *Elite Prospects*. Everysport Media Group AB.  (englanniksi)
3. ↑  Elite Prospects - GTHL U16 Stats 2017-2018 *eliteprospects.com*. Everysport Media Group AB. Viitattu 24.2.2021. (englanniksi)
4. ↑  Saginaw Spirit Twitterissä *twitter.com*.  13.6.2018. Saginaw Spirit. Viitattu 24.2.2021. (englanniksi)
5. ↑  Elite Prospects - Saginaw Spirit *eliteprospects.com*. Everysport Media Group AB. Viitattu 24.2.2021. (englanniksi)
6. ↑  Cole Perfetti ranked third best prospect ahead of 2020 NHL Draft *saginawspirit.com*.  10.9.2019. Saginaw Spirit. Viitattu 24.2.2021. (englanniksi)
7. ↑  Player Statistics *ontariohockeyleague.com*. Canadian Hockey League. Viitattu 24.2.2021. (englanniksi)
8. ↑  Elite Prospects - OHL Stats 2019-2020 *eliteprospects.com*. Everysport Media Group AB. Viitattu 24.2.2021. (englanniksi)
9. ↑  Elite Prospects - Saginaw Spirit *eliteprospects.com*. Everysport Media Group AB. Viitattu 24.2.2021. (englanniksi)
10. ↑  Yourk, Darren: Craig’s List: Canadian forwards dominate top of first draft rankings *tsn.ca*.  10.9.2019. Bell Media Inc. Viitattu 24.2.2021. (englanniksi)
11. ↑  Lahtinen, Miikka: Vuoden 2020 NHL-varausarvio julki – kolme suomalaista menossa ykköskierroksella *suomikiekko.com*.  11.9.2019. Nordic Sport Media. Viitattu 24.2.2021.
12. ↑  Jets sign Cole Perfetti to a three-year, entry-level contract *nhl.com/jets*.  9.11.2020. WINNIPEG:  Winnipeg Jets. Viitattu 24.2.2021. (englanniksi)
13. ↑  Nuutinen, Markus: Winnipeg Jets kiinnitti hurjat tehot viime kaudella takoneen superlupauksen *suomikiekko.com*.  10.11.2020. Nordic Sport Media. Viitattu 24.2.2021.
14. ↑  Jets announce opening day roster *nhl.com/jets*.  13.1.2021. WINNIPEG:  Winnipeg Jets. Viitattu 24.2.2021. (englanniksi)
15. ↑  Mäkeläinen, Kimmo: Winnipeg lähetti Ville Heinolan farmiin *ls24.fi*.  13.1.2021. Marva Media Oy. Viitattu 24.2.2021.
16. ↑  Clinton, Mitchell: Perfetti embracing his opportunity after first NHL practice *nhl.com/jets*.  28.1.2021. WINNIPEG:  Winnipeg Jets. Viitattu 24.2.2021. (englanniksi)
17. ↑  Manitoba Moose Twitterissä *twitter.com*.  17.2.2021. Manitoba Moose Hockey Club. Viitattu 24.2.2021. (englanniksi)
18. ↑  O’Brien, Derek: Perfetti shoots Canada into final *hlinkagretzkycup.cz*.  9.8.2019. Hlinka Gretzky Cup. Viitattu 24.2.2021. (englanniksi)
19. ↑  Tuomala, Toni: Kanadan superlupaukset laittavat historiankirjat uusiksi? Turnauksen pistepörssin kaikkien aikojen ykkössija lähellä *suomikiekko.com*.  8.8.2019. Nordic Sport Media. Viitattu 24.2.2021.
20. ↑  Elite Prospects - Hlinka Gretzky Cup Stats All-time season *eliteprospects.com*. Everysport Media Group AB. Viitattu 24.2.2021. (englanniksi)
21. ↑  Elite Prospects - Hlinka Gretzky Cup Stats 2019-2020 *eliteprospects.com*. Everysport Media Group AB. Viitattu 24.2.2021. (englanniksi)
22. ↑  Elite Prospects - WHC-17 Stats 2018-2019 *eliteprospects.com*. Everysport Media Group AB. Viitattu 24.2.2021. (englanniksi)
23. ↑  Suhonen, Markus; Alanen, Lassi: Varaustilaisuuden top 20: Lafrenièren ja Byfieldin takaa erottuvat Venäjän suurlupaus, ruotsalainen superkolmikko ja saksalainen laatu *Jatkoaika.com*.  6.10.2020. Jatkoaika r.y. Viitattu 24.2.2021.
24. ↑  Nuutinen, Markus: NHL-toimittaja paljastaa: tämä superlupaus on tulevaisuuden Patrick Kane – "Häikäisevä pelaaja" *suomikiekko.com*.  24.10.2020. Nordic Sport Media. Viitattu 24.2.2021.
25. ↑  Angelo Perfetti Team Staff Profile - Elite Prospects *eliteprospects.com*. Everysport Media Group AB. Viitattu 24.2.2021. (englanniksi)

Kanadan joukkue – Jääkiekon MM-kilpailut 2021
2 Schneider |
5 Bernard-Docker |
6 Miller (**A**) |
8 Foudy |
11 Anderson-Dolan |
13 Vilardi |
14 Henrique (**C**) |
17 Danforth |
21 Paul |
22 Hagel |
25 Power |
26 Walker |
27 Bunting |
28 Brown (**A**) |
33 Hill |
35 Kuemper |
38 Ferraro |
44 Comtois |
65 DiPietro |
70 Stecher |
73 Pirri |
74 Beaudin |
88 Mangiapane |
91 Perfetti |
Valmentaja Gerard Gallant